Erling Haaland

**Erling Braut Haaland** (fæddur **Håland**, 21. júlí 2000) er norskur knattspyrnumaður sem spilar með Manchester City og norska landsliðinu. Hann hefur skorað um 300 mörk í öllum keppnum.

Faðir hans er Alf-Inge Håland, fyrrum knattspyrnumaður hjá Leeds United, Manchester City og fleiri félögum.

Árið 2016 hóf Haaland að spila í meistaraflokki fyrir Bryne. Síðar fór hann yfir til Molde þar sem Ole Gunnar Solskjær þjálfaði hann. Í leik gegn Brann skoraði hann 4 mörk á 17 mínútum. Hann skaust upp enn frekar á stjörnuhimininn þegar hann fór til Red Bull Salzburg árið 2019 og sama ár varð hann fyrsti táningurinn til að skora í 5 leikjum í röð í Meistaradeild Evrópu.

## Borussia Dortmund
Þýska stórliðið Borussia Dortmund keypti hann í janúar 2020 og Haaland byrjaði afar vel; skoraði 5 mörk í fyrstu 2 leikjum sínum með félaginu þar sem hann kom inn sem varamaður.
Síðar á árinu skoraði hann fernu í leik.
Í mars 2021 varð hann fljótastur til að ná 20 mörkum í meistaradeildinni eða í 14 leikjum og mölbraut met Harry Kane sem náði því í 24 leikjum.

Haaland skoraði 2 mörk í 4-1 sigri á RB Leipzig þegar Dortmund vann DFB-Pokal bikarkeppnina 2021. Hann skoraði 41 mark á tímabilinu 2020-2021 í öllum keppnum. Haaland var sá yngsti til að ná 50 mörkum í Bundesliga.

## Manchester City
### 2022-2023
Í maí 2022 náðu Haaland og City samkomulagi um að hann gerðist leikmaður félagsins í júlí.

Haaland skoraði tvennu í byrjunarleik tímabilsins í ágúst 2022-2023 í 2:0 sigri gegn West Ham og þrennu þrjá heimaleiki í röð síðar. Hann byrjaði tímabilið afar vel og setti met yfir mörk skoruð í deildinni fyrir áramót eða 21 talsins.

Í Meistaradeild Evrópu skoraði Haaland 5 mörk á innan við 60 mínútum gegn RB Leipzig. Hann var markahæstur í keppninni.

Haaland sló markametið í ensku úrvalsdeildinni á einu tímabili í apríl þegar hann náði 33 mörkum en Mohamed Salah átti eldra met frá 2017-2018. Alls skoraði hann 36 mörk í 35 leikjum það tímabil og alls 52 mörk í öllum keppnum. City vann þrennu það tímabil, deild, bikar og Meistaradeild Evrópu.

### 2025-2026
Haaland náði 100 mörkum í ensku úrvalsdeildinni í desember 2025 og gerði það í 111 leikjum, 13 færri en fyrri methafi, Alan Shearer. 

## Norska landsliðið
Haaland skoraði 9 mörk með norska U20 landsliðinu gegn Honduras árið 2019. Hann hóf frumraun sína með aðalliðinu í september sama ár. Það tók hann aðeins rúm 5 ár að verða markahæsti landsliðsmaðurinn en hann sló metið í október árið 2024. Metið hafði staðið síðan 1937. 

## Verðlaun og viðurkenningar
### Redbull Salzburg
*Austurríska Bundesliga, meistari: 2018–19, 2019–20
*Austurríski bikarinn: 2018–19
*Leikmaður tímabilsins í Bundesliga 2019–20
### Borussia Dortmund
*DFB-Pokal: 2020–21
*Besti framherji 2020-2021 í Meistaradeild Evrópu
*Leikmaður mánaðarins í Bundesliga: Janúar og febrúar 2020, apríl 2021.
*Leikmaður tímabilsins í Bundesliga 2020-2021

### Manchester City
*Leikmaður mánaðarins: Ágúst 2022, apríl 2023, ágúst 2024, september 2025
*Leikmaður tímabilsins: 2022-2023
*Markakóngur ensku úrvalsdeildarinnar: 2022-2023, 2023-2024
*UEFA leikmaður tímabilsins 2022-2023
*Besti framherjinn, Gullknötturinn 2023

*Enska úrvalsdeildin: 2022-2023, 2023-2024
*Enski bikarinn: 2022-2023
*Meistaradeild Evrópu: 2022-2023

## Tilvísanir